ઉલ્લેખનીય છે કે, તાજેતરમાં શહેરનાં દાણીલીમડા વિસ્તારમાં પડેલો ભુવો કરદાતાઓનાં ખિસ્સામાં ૧૧ કરોડનું કાણું પાડશે. આ ૧૧ કરોડ રૂપિયાથી ખાડો પૂરવાની સાથે બહેરામપુરા ચાર રસ્તાથી દાણીલીમડા બીઆરટીએસ કોરિડોર રૂટ સુધી ૮૦૦ મીટર લાંબી અને ૫ ફૂટ પહોળી ટ્રંક લાઈનને પુનઃસ્થાપિત કરવાનું કામ પણ થશે. આ વિસ્તારમાં છેલ્લા ૩ વર્ષમાં ચાર વખત ભુવા પડી ચૂક્યા છે. દાણીલીમડા ઉપરાંત બાપુનગરમાં પણ મોટો ભુવો પડ્‌યો છે. ડ્રેનેજ લાઈન અને ભુવાનાં સમારકામનો રૂ.૧૦ કરોડથી પણ વધુ ખર્ચ થવાનો અંદાજ છે. જૂનની શરૂઆતથી શહેરમાં રોડ બેસી જવાના ૩૦ જેટલા બનાવો બન્યા છે. જેમાંથી ૨૪ નાના-મોટા ખાડા અને ૬ રોડનું સમારકામ કરવાનું છે. અ.મ્યુ.કો સત્તાધીશોનાં મતે આ સમારકામ પાછળ ૨૫ કરોડ જેટલો ખર્ચ થઈ શકે છે. રોડ અને બિલ્ડિંગ કમિટીના ચેરમેન રશ્મિન શાહે કહ્યું કે, દાણીલીમડાનાં રૂટ પર પડેલા ભૂવાના સમારકામ માટે ૯ કરોડ રૂપિયાનું ટેન્ડર ઈશ્યુ કરાયું છે. મુખ્ય રોડ પર ૬૦ વર્ષ જૂની ટ્રંક લાઈન હતી જેને પુનઃપ્રસ્થાપિત કરવાનો નિર્ણય લીધો છે એટલે ખર્ચો વધી શકે છે. ઉલ્લેખનીય છે કે, જૂન ૨૦૧૫માં મીઠાખળી વિસ્તારમાં પડેલા ભૂવામાં ૪૦ વર્ષની મહિલા પડી હતી.